Ô 1950 Fusco e Fiorelli scrivettero na canzunetta spassosa, ‘ntitulata “*Napule è nu cafè*”, cantata pure ‘a Robberto Murolo, ca diceva: *“Giujelliere giujelliere, siénte a mmé aràpete nu barre, na puteca d’ ’o ccafè, e po’ vide si nun corre tutta Napule addù te.[…] E tra tazze e tazzulelle, tra cumpare e cummarelle, ‘sta famiglia ‘e ggente bella, nasce a Napule, cresce a Napule, sempe ‘ntrìdece c’ ‘o ccafè”.* E overo Napule ‘e nu cafè, pecché ‘e bbarre nuoste so’ sempe state comm’ ‘e *‘pub’* angrìse: nu pizzo pe sta’ ‘nziéme, ‘nbòna cumpagnìa, vevénno magnanno e passanno ‘o tiémpo alleramente. Na cosa è se piglià na tazza ‘e café allerta allerta; n’ata cosa starsene assettate ô tavulino ‘e nu barre cu ll’amice, scialannose ‘mmiéz’ ‘a ggente ca fanno ‘o struscio p’ ‘e vvie chiù scicche.

Pare ca ‘e prupietarie ‘e sti lucale (ma pure chille ‘e risturante, ppizzarìe e ggelatiére) penzano, propio comm’a chella canzona, ca nu barre è mmeglio ‘e na giujellerìa, accussì spisso se songo nu ppoco ‘allargate’. A Napule, ‘o ssapimmo, ce piace ‘e ‘nterpretà ‘o cuncetto ‘e ‘*bene cummune’* comme si vulesse dicere ‘*bene ‘e nisciuno’*, ca ogneduno se sente ‘nderitto e se piglià. Cu ‘e pedonalizzazzione ascette nu cuòfano ‘e spazzio pe’ ‘mmiéz’ê vvie, aumentannno ‘a tentazzione ‘e s’allarià fora d’ ‘e lucale, cu na spasa ‘e tavuline, tènne e ‘mbrellune. ‘E rrèole p’ ‘e barriste ‘nce steveno ggià - comme pure ‘e ppene - però ‘e gguardie spisso nun s’applicavano assaje p’ ‘e ffà rispettà. Penzava ‘ncapa a isso nu barrista: “I’ pavo na cifra p’accupà diece metre quatre d’ ‘a via prubbeca? Embé, che ffà si me nne piglio vinte? ‘A ggente nun teneno ‘o spazzio pe cammenà ‘ncopp’ô marciappiede? E che ffà? Accussì s’assettano a nu tavulino e se pigliano pure lloro ‘na cosa fresca…”

Pe cchesto âmm’a dicere grazzie a ll’Amministrazzione cummunale ‘e Napule si, finalmente, s’è fatto nu bellu pruggetto pe ddà réole cchiù certe e cundivise ‘ncopp’a ‘stu prubblema. So’ state stabbilite ‘nfatte ‘e ‘linee-guida’ pe l’accupazzione d’ ‘e strate prubbeche, c’ ‘o cuntribbuto ‘e tutte l’istituzzione ‘nteressate. S’è fatto abbadanno ‘e ll’asiggenze d’ ‘e niuzziànte, però pure ‘e chille ca stanno ‘e casa lloco vvicino e ê deritte è tuttequante ‘e cetatìne, stabelenno pure comme s’hann’ ‘a fa’ ‘e cuntrolle. Pe primma cosa, ‘o pruggetto è partuto ‘a ll’anàlese d’ ‘e *‘criticità’* ca ce stanno, p’essempio ‘o fatto ca ‘sti ‘*dehors*’ (comme ‘e cchiammano, ausanno na parola franzese) so’ piazzate spisso ‘ncuollo ê munumiénte, annascunnennole, o ppure ca s’aùsa na mubbiglia arremmediata, deviérza o poco acconcia. E ppo’ ‘nce sta ‘o prubblema ‘e rispettà ‘e rreole p’ ‘a sicurezza e d’assicurà ‘o spazzio necessario a chille ca camminano o ca stanno faticanno.

Bbuòno accussì! Sperammo ca – accumencianno d’ ‘e quartiere d’ ‘o centro storico – ‘o Cummune riésce finalmente a rresorvere ‘stu prubblema, levanno a miézo tutt’ ‘e situazzione abbusive o ca nun rispettano l’ambiente e ‘a sicurezza… Overamente s’avarrian’ ‘a stabbelì cchiù rèole pure pe *‘fast food’*, rusticciére e paninare, ca nun ce penzano ddoje vote a sse piglià ‘e marciappiede sane sane, causanno ‘ntuppe â circulazzione e nu cuòfano ‘e munnézza jettata p’ ‘a via. Ma chesta è n’ata storia ancora…

----------------------------------------------